湯洛雯肚扁扁證冇孕 想趁低入市買磚頭
2024年04月25日 18:09
東網電視
更多新聞短片
去年12月嫁視帝馬國明後,湯洛雯一直未有劇開,專心過闊太生活,日前晒踏單車照疑似肚凸凸有喜,今日她(25日)現身活動時肚皮扁扁,笑言:「好笑,嗰日食咗Lunch,應該係胃腩,有好消息會講,依家連蜜月都未去。(蜜月幾時兌現?)希望暑假,可能跟他出埠,或者等到冬天,不過佢劇接劇都好嘅!(你準備造人唔接劇?)唔會拒絕工作,公司安排都會拍,趁依家享受一下夫妻生活先。」她表示近日重拾做瑜伽、健身和跑步,笑言手腳增肌,但好精神,個人活力充沛。她自揭以前拍劇時間顛倒令睡眠質素變差,問題持續10年之久,現在多做冥想及瑜伽希望得以改善,指老公卻沒有此問題,一上床便睡着。認為瑜伽未必適合老公,笑言想捉老公做健身練胸肌。
瑜伽導師黃佩霞(Almen)早前在無綫節目《搵鬼做情人》中自爆夫妻間保持「性趣」的秘訣,問湯洛雯有否向對方請教秘技?她笑言:「冇睇呀!私密嘢留喺心,唔使請教。(請教佢加快造人?)生活開心愉快就得,父母都冇比壓力,享受吓二人世界先。」提到新婚4個多月,仍然未慣被叫馬太,覺得稱呼好像失去了身份,但指老公每次聽人稱呼她,便掩嘴偷笑:「覺得一齊生活之後好似做咗媽媽嘅嘢,以前媽媽會哦我,結咗婚之後我就開始哦老公,其實都想佢健康同食多啲嘢,想佢身體心靈都好啲。」她也會下廚煮家常便飯,最叻番茄炒蛋和蒸魚,至於財政方面兩人都好獨立,笑言婚後兩人變得好慳,因為想趁近日樓市低迷,準備入市,希望買磚頭建安樂窩。
Almen與湯洛雯之前一起做瑜伽,讚她做事態度好認真、好正面,大家性格相處融洽,已約定下次一起做運動,Almen笑言跟湯洛雯沒有代溝,問可會分享生仔秘技?她笑說:「已經唔記得,但覺得如果新婚幾個月,不用太心急,可先過二人世界,希望馬國明不要介意,生仔順其自然。」指湯洛雯有叫馬國明來做瑜伽,黃佩霞笑言馬國明可能細細個有看她做戲。問有否興趣重返電視台拍劇?她笑指可以做摩登嫲嫲,仔女也希望她重返幕前。